Глобалната инициатива за здравна сигурност (GHSI)
Работната група по темата „Лабораторни изследвания“
Работната група по темата „Химични вещества“
Работната група по темата „Радиоактивни и ядрени агенти“
ЕС и здравната сигурност
Повече информация за работата на ЕС в областта на здравната сигурност можете да намерите на адрес
IP/08/1892
Брюксел, 5 декември 2008 г.
Днес министрите на здравеопазването на страните от Г-7 (Канада, Франция, Германия, Италия, Япония, Обединеното кралство, Съединените американски щати), Мексико, както и представители на Световната здравна организация взеха участие в Деветата среща на министрите в рамките на Глобалната инициатива за здравна сигурност (Global Health Security Initiative – GHSI), чийто домакин бе Европейската комисия в Брюксел. Инициативата има за цел да се изгради по-тясно сътрудничеството в световен мащаб в областта на здравната сигурност в отговор на заплахата, която съставляват химичните, биологичните, радиоактивните и ядрени агенти, и за подобряване подготвеността и ответните мерки в случай на възможна грипна пандемия. В края на срещата бе одобрено официално съобщение, в което се отбелязват постиженията на инициативата към днешна дата и се определят бъдещите области на съвместна работа за подобряване на колективната здравна сигурност.
Тази година срещата на министрите на страните – участнички в инициативата бе посветена на следните три ключови теми: на първо място, научно-изследователската и развойна дейност в областта на разработването на лекарствени средства и ваксини срещу заплахите за здравето; на второ място, мерките по границите и размяната на вирусни проби в контекста на подготовката за грипна пандемия, и на трето място, механизмите за комуникация между членовете на инициативата в кризисна ситуация.
Председателстващата срещата г-жа Андрула Василиу, европейски комисар по въпросите на здравеопазването, заяви следното: „Европейската комисия е твърдо решена да изгради едно по-тясно сътрудничество в световен мащаб за противодействие на общите предизвикателства за здравната сигурност. В един по-взаимозависим от всякога свят е въпрос от жизнено значение да си сътрудничим по-тясно с нашите партньори за подобряване на световните системи за бързо известяване и отговор на заплахите, свързани с химични, биологични, радиоактивни и ядрени агенти, грипната пандемия или още по-всеобхватни въпроси, като сигурността по хранителната верига и безопасността на продуктите. В желанието си думите ни да бъдат подплътени с конкретни действия и да споделим постигнатия от нас напредък, днес поканих всички партньори в тази инициатива да вземат участие в своеобразна репетиция за това, което Комисията планира да организира през 2010 г. По време на тази „репетиция” партньорите в инициативата ще имат възможност да изпитат на практика системите за управление на риска и за комуникация в условията на симулирана световна кризисна ситуация.“
Началото на инициативата бе поставено в 2001 г. в отговор на терористичните атаки от 11 септември и последвалото ги изпращане на писма, съдържащи антраксния бацил, в САЩ. Световната здравна сигурност обхваща широк кръг от въпроси, като принципната готовност и реакция на кризи, засягащи общественото здраве, пандемичния грип, както и заплахите, предизвикани (в резултат на случайно или умишлено разпространение) от химични, радиоактивни и ядрени агенти, както и от биотероризъм.
Всяка година, при подготовката на дебатите на ниво министри, сътрудничеството в рамките на тази инициатива обединява експерти и висши длъжностни лица от страните от Г-7 (Канада, Франция, Германия, Италия, Япония, Обединеното кралство, САЩ) и Мексико и служители от Европейската комисия. Постоянният секретариат на инициативата се намира в Канада и координира изпълнението на годишната работна програма на инициативата.
Работата е разпределена между групи за действие в областта на световната здравна сигурност в следните пет ключови области:
1. Работната група по темата „Лабораторни изследвания“ има за задача да подобри сътрудничеството между лабораториите, в които могат да бъдат диагностицирани патогени с висока степен на опасност, каквито са антраксните.
2. Усилията на работната група по темата „Управление на риска и комуникация“ са съсредоточени върху оценката на риска и заплахите (изготвяне на списък с основните заплахи), комуникацията със средствата за масово осведомяване и механизмите за бързо известяване (в момента партньори в рамките на инициативата работят по пилотен проект на система за ранно предупреждение и известяване). Групата е с конкретен принос за изграждането на необходимия капацитет за противодействие на определени заплахи (например рицина и антраксния бацил).
3. Мерките по границите са в центъра на вниманието на работната група по темата „Грипна пандемия“. Различните становища и научните аргументи, които стоят зад решенията в областта на мерките, които следва да бъдат прилагани по границите (например във връзка с медицинското обследване на влизане в летищата и помощта за граждани извън тяхната собствена територия) се обсъждат на ниво министри.
4. Работната група по темата „Химични вещества“ работи по изграждането на необходимия капацитет за противодействие на токсичните промишлени химични вещества и по съставянето на списък на представляващите интерес химични вещества. Освен това групата проучва възможните медицински мерки за противодействие и области на сътрудничество в сферата на фармацевтичните изследвания.
5. Работната група по темата „Радиоактивни и ядрени агенти“ подкрепя изграждането на международна мрежа от лаборатории, способни да реагират на заплаха от радиоактивни и ядрени агенти. Наред с това, тя проучва възможностите за сътрудничество в областта на научните изследвания, развитието и създаването на запас от медицински мерки за противодействие.
Европа отрежда все по-важно място на здравната сигурност в своите политики в областта на сигурността и здравеопазването. В 2001 г. бе създаден Комитетът по здравна сигурност със задача да разработи европейските политики за здравна сигурност. Мандатът му бе подновен от Съвета в 2007 г. Комитетът има многогодишна работна програма и поддържа тесни връзки с компетентните органи на държавите-членки за подобряване на готовността и разработване на конкретни действия за противодействие на заплахите за здравната сигурност.
Европейската комисия и държавите-членки разполагат с обширна програма за работа в областта на здравната сигурност, координирана от Комитета по здравна сигурност, който е форумът, където висшите длъжностни лица от държавите-членки и Европейската комисия обсъждат въпроси на здравната сигурност и развиват по-тясно сътрудничество в европейски план. Комисията действа като свързващо звено между инициативата и Комитета по здравна сигурност, гарантиращо необходимата последователност в работата, осъществявана от тези органи.
Повече информация за работата на ЕС в областта на здравната сигурност можете да намерите на адрес:
http://ec.europa.eu/health/ph_threats/health_security/health_security_en.htm
Повече информация относно инициативата можете да намерите на адрес:
Официалното съобщение можете да намерите на адрес: